
Na temelju članka 13. Zakona o udrugama (″Narodne novine″ broj 74/14), Skupština LOKALNE AKCIJSKE GRUPE "PODRAVINA", na sjednici održanoj dana 27.siječnja 2015. godine donosi





  STATUT

LOKALNE AKCIJSKE GRUPE "PODRAVINA"




I.

OSNOVNE ODREDBE

Članak 1.

Ovim Statutom reguliraju se odredbe o nazivu, sjedištu, zastupanju; izgledu pečata; području djelovanja, ciljevima te djelatnostima kojima se ostvaruju ciljevi; o gospodarskim djelatnostima, o ostvarivanju javnosti rada Udruge; o članstvu i članarini; pravima i obavezama članova; o unutarnjem ustroju; o tijelima Udruge, njihovom sastavu, ovlastima, načinu odlučivanja, uvjetima i načinu izbora i opoziva, trajanju mandata te odgovornosti članova; imovini i raspolaganju s mogućom dobiti, načinu stjecanja imovine; prestanku postojanja, postupku likvidacije u slučaju prestanka postojanja Udruge, načinu rješavanja sporova i sukoba interesa unutar udruge, izboru i opozivu likvidatora.


Članak 2.

Naziv udruge je:  LOKALNA AKCIJSKA GRUPA "PODRAVINA"
Skraćeni naziv udruge je:  LAG "PODRAVINA"
Naziv na engleskom jeziku je:  LOCAL ACTION GROUP "PODRAVINA"
Sjedište udruge je: Đurđevac, Basaričekova 8 , 48 350 ĐURĐEVAC

Udruga djeluje na teritorijalnom području unutar administrativnih granica jedinica lokalne samouprave članica udruge: GRAD ĐURĐEVAC, OPĆINA DRNJE, OPĆINA ĐELEKOVEC, OPĆINA FERDINANDOVAC, OPĆINA GOLA, OPĆINA HLEBINE, OPĆINA KALINOVAC, OPĆINA KLOŠTAR PODRAVSKI, OPĆINA KOPRIVNIČKI BREGI, OPĆINA KOPRIVNIČKI IVANEC, OPĆINA MOLVE, OPĆINA NOVIGRAD PODRAVSKI, OPĆINA NOVO VIRJE, OPĆINA PETERANEC, OPĆINA PODRAVSKE SESVETE I OPĆINA VIRJE.

[bookmark: page2]Članak 3.

Lokalna akcijska grupa "PODRAVINA" (dalje u tekstu: LAG) je udruga registrirana pri nadležnom tijelu državne uprave. LAG je neprofitna pravna osoba.


Članak 4.

LAG ima svoj službeni amblem i pečat. Amblem LAG-a utvrđuje Upravni odbor.
Pečat udruge je: okruglog oblika promjera 30 milimetara, a tekstualno se sastoji od riječi „Lokalna akcijska grupa „ uz gornji rub pečata, sjedišta udruge „Đurđevac“ uz donji rub pečata te riječi ''PODRAVINA'' na promjeru pečata.


Članak 5.

LAG zastupa Predsjednik .
Upravni odbor može ovlastiti i druge osobe za zastupanje udruge, ukoliko za to postoji potreba.

Članak 6.
Osoba ovlaštena za zastupanje:
– odgovara za zakonitost rada udruge
– vodi poslove udruge sukladno odlukama skupštine
– odgovorna je za podnošenje skupštini prijedloga godišnjeg financijskog izvješća
– dostavlja zapisnik s redovne sjednice skupštine nadležnom uredu koji vodi registar udruga
– sklapa ugovore i poduzima druge pravne radnje u ime i za račun udruge
– obavlja i druge poslove u skladu sa zakonom, statutom i aktima udruge.




II.
					
			            PODRUČJE DJELOVANJA
CILJEVI I DJELATNOSTI LAG-a


Članak 7.
Područje djelovanja LAG-a je održivi razvoj ruralnih područja.







Članak 8.

LAG je osnovan s ciljem:

· promicanja ruralnog razvoja putem lokalnih inicijativa i partnerstava 

· osiguravanja protoka informacija i transfera znanja za napredak u razvoju ruralnog gospodarstva i lokalne zajednice, 

· razvijanja sinergije i umrežavanja između svih dionika koji mogu doprinijeti razvoju područja LAG-a, 

· multisektorskog planiranja ukupnog razvoja LAG područja, 
· iskorištavanja i razvijanja postojećih potencijala za razvoj područja LAG-a, 

· dugoročnog ostvarivanja održivog razvoja, 
· jačanja financijskih i ljudskih kapaciteta za provedbu projekata ruralnog razvoja, 

· brige o infrastrukturnom, ekološko-socijalnom, kulturnom, gospodarskom i svakom drugom razvoju u širem ruralnom području, 

· unapređenja uvjeta za cjeloviti razvoj ruralnih područja osnivača, poboljšanja kvalitete življenja te doprinosa očuvanju/stvaranju novih radnih mjesta u tim krajevima, 

· ostvarivanja novih i poboljšanja postojećih kontakata osnivača sa međunarodnim institucijama i organizacijama, 

· [bookmark: page3]poticanja subjekata s LAG područja na učinkovitije korištenje fondova EU, 
· pomaganja fizičkim i pravnim osobama s područja jedinica lokalne samouprave osnivača u prilagodbi uvjetima globalnog i europskog tržišta

Članak 9.

Djelatnosti LAG-a su:

· izrada lokalne razvojne strategije i integriranog programa razvoja za LAG područje, 

· uspostavljanje sustava i razvoj mreže partnera u LAG području, 
· briga o napredovanju i edukaciji stručnih timova unutar LAG područja, 

· briga o stvaranju stručnih, operativnih, materijalnih i fizičkih preduvjeta za višedioničko planiranje i provedbu razvojnih projekata u LAG području, 

· promicanje koncepta održivog razvoja boljom primjenom ruralnih i regionalnih politika EU pristupom „odozdo prema gore“, 

· određivanje prioriteta za razvoj poljoprivrede, turizma i drugih djelatnosti u ruralnom prostoru, 

· savjetodavna i tehnička potpora u pripremi i izradi projektne dokumentacije subjekata koji djeluju u okviru LAG-a, 

· praćenje zakonske regulative i objave javnih natječaja vezanih uz razvojne mogućnosti i informiranje subjekata koji djeluju u okviru LAG-a o postojećim mogućnostima, 

· suradnja s obrazovnim institucijama i nadležnim tijelima radi stručnog obrazovanja svojih članova, 

· promicanje saznanja o ruralnom razvoju i važnosti višedioničkog kreiranja javne politike ruralnog razvoja među stanovništvom putem sredstava javnog priopćavanja i nakladničkom djelatnošću, te poticanje aktivnog uključivanja građana i ostalih zainteresiranih subjekata u LAG, 

· razmatranje zakonskih prijedloga koji se odnose na gospodarske aktivnosti u ruralnim područjima te davanje prijedloga za njihovo unapređenje, 

· u suradnji s resornim ministarstvima Republike Hrvatske i drugim nadležnim institucijama, aktivno sudjelovanje u unapređenju i promicanju ruralnog poduzetništva i drugih ruralnih programa, 

· razmjena iskustava, transfer znanja i rješavanje stručnih pitanja iz područja poljoprivrede, turizma i ruralnog poduzetništva, 

· suradnja s ruralnom mrežom, državnim i drugim javnim ustanovama i službama, te područnom (regionalnom) i lokalnom samoupravom, 

· suradnja na svim poljima sa srodnim nacionalnim i međunarodnim organizacijama, 

· promicanje interesa subjekata koji djeluju u okviru LAG-a na lokalnoj, regionalnoj, državnoj i međudržavnoj razini, 

· promicanje udruživanja u udruge, zadruge i druge oblike građanskih asocijacija i pružanje stručne pomoći, 

· organiziranje stručne izobrazbe članova putem predavanja, prezentacija, izrade i raspodjele stručne literature, edukativnog i promotivnog materijala, 

· LAG će se baviti aktivnostima od interesa za opće dobro, sukladno članku 32. Stavka 4. Zakona o udrugama (Narodne novine 74/14)

· izvršavanje ostalih poslova utvrđenih ovim Statutom, općim aktima i odredbama Skupštine LAG-a.

Pored navedenih djelatnosti LAG obavlja i gospodarske djelatnosti. Sukladno propisima kojima se uređuju uvjeti za obavljanje te vrste djelatnosti, gospodarske djelatnosti koje LAG može obavljati su :

·  izrada, priprema i provođenje projekata, 

· izrada strateških dokumenata.
Članak 10.

Rad LAG-a je javan. Javnost rada LAG ostvaruje putem sredstava javnog priopćavanja, prilikom javnih nastupa svojih članova, povezivanjem sa sličnim udrugama i organizacijama, organiziranjem godišnje skupštine te na druge odgovarajuće način.


III.

ČLANSTVO U UDRUZI


Članak 11.

Članom LAG-a može postati svaka fizička i pravna osoba s prebivalištem/sjedištem na području djelovanja LAG-a, a o čemu odluku donosi Upravni odbor.

Članovi LAG-a mogu biti iz kategorije civilnog, javnog i gospodarskog sektora.

Članstvo u LAG-u može biti redovito i počasno.

Redoviti članovi LAG-a mogu postati jedinice lokalne samouprave, znanstvene i stručne ustanove, udruge i druge pravne osobe (nastavno: pravne osobe) te državljani Republike Hrvatske koji pokažu interes za aktivnosti LAG-a, a koji prihvate Statut LAG-a.

Redoviti članovi LAG-a moraju imati sjedište odnosno prebivalište na području djelovanja LAG-a iz članka 2. stavka 5. ovoga Statuta. 

Počasni članovi LAG-a mogu postati pravne i fizičke osobe posebno zaslužne za rad i razvoj LAG-a.


Članak 12.

Članstvo u LAG-u je dobrovoljno.

Odluku o primanju u redovito članstvo donosi Upravni odbor na temelju pristupnice, molbe ili pismenog zahtjeva osobe koja želi postati član LAG-a. 

Odluka Upravnog odbora mora biti donesena najkasnije tri mjeseca od primitka zahtjeva ili akta iz stavka 2. ovoga članka.

Odluku o proglašenju počasnog člana donosi Skupština LAG-a na prijedlog Upravnog odbora ili 20% članova Skupštine.

Udruga vodi registar članova za što je zadužen tajnik LAG-a.

Popis članova vodi se elektronički sadrži podatke o osobnom imenu (nazivu), osobnom identifikacijskom broju (OIB), datumu rođenja, datumu pristupanja udruzi, kategoriji članstva, te datumu prestanka članstva u udruzi. Popis članova uvijek mora biti dostupan na uvid svim članovima i nadležnim tijelima, na njihov zahtjev.
Članak 13.

[bookmark: page5]Prigovor na odluku Upravnog odbora o primanju ili ne primanju u članstvo podnosi se Skupštini LAG-a u roku od 8 dana od dana kada je podnositelj molbe ili prijedloga obaviješten o odluci Upravnog odbora.

Skupština o prigovoru odlučuje na svom prvom narednom zasjedanju. Odluka Skupštine je konačna.


Članak 14.

Redoviti članovi LAG-a plaćaju iznos godišnje članarine bez obzira u kojem dijelu godine se učlane. Odluku o visini godišnjeg iznosa članarine donosi Upravni odbor. Članovi koji redovito plaćaju članarinu imaju pravo glasa u tijelima LAG-a.

Počasni član ima prava i obveze redovitog člana, osim prava da bira i da bude biran u tijela LAG-a, a nema obavezu plaćanja članarine.


Članak 15.

Prava članova LAG-a su da:

· sudjeluju u utvrđivanju zajedničke politike i programa LAG-a, 
· odlučuju o sredstvima i imovini LAG-a i drugim pitanjima utvrđenim ovim 
            Statutom i drugim aktima, 
· dogovaraju i međusobno surađuju radi ostvarivanja zajedničkih ciljeva, 
· sudjeluju u aktivnostima od zajedničkog interesa, 
· provode zajednički dogovorene aktivnosti, 
· biraju i budu birani u tijela LAG-a, 
· budu redovito i pravodobno obaviješteni o radu LAG-a i njegovih tijela te financijskom poslovanju LAG-a, 

Obveze članova LAG-a su da:

· plaćaju članarinu, 
· čuvaju i promiču ugled LAG-a te se 
· pridržavaju odredbi Statuta i drugih akata LAG-a. 


Članak 16.

Članstvo u LAG-u prestaje:

· prestankom postojanja LAG-a, 
· prestankom postojanja pravne osobe člana, 
· istupanjem izraženim pisanom izjavom člana, 
· isključenjem člana
· neplaćanjem članarine te 
· smrću.
[bookmark: page4]
Članak  17.

Svaki član može istupiti iz članstva LAG-a prema svom nahođenju.

U slučaju neplaćanja članarine u razdoblju duljem od godinu dana, a bez valjanog razloga, odluku o prestanku članstva ili utvrđivanju opravdanosti neplaćanja članarine donosi Upravni odbor.

Članak 18.

Član može biti isključen ako grubo povrijedi odredbe ovog Statuta, Program rada i druge akte LAG-a, ako zloupotrijebi svoje članstvo i ime LAG-a, ako počini posebno nečasno kazneno djelo te ako u okviru svog profesionalnog djelovanja, u više navrata, grubo prekrši etičke norme pravilnika.

O isključenju iz članstva odlučuje Upravni odbor .

Protiv odluke o isključenju nezadovoljni član može izjaviti žalbu Skupštini LAG-a u roku od 30 dana od uručenja pisane odluke o isključenju.

U tijeku žalbenog postupka miruju prava i obveze člana LAG-a. Odluka Skupštine je konačna.	

Članak 19.

LAG može davati priznanja i pohvale svojim članovima, pojedincima i pravnim osobama za osobitu aktivnost i poseban doprinos u radu LAG-a.

Skupština može na prijedlog Upravnog odbora dodijeliti priznanja pojedinim pravnim ili fizičkim osobama za izuzetan doprinos u ostvarivanju ciljeva i zadataka LAG-a.

Članak 20.

LAG se može udružiti u saveze udruga i u međunarodne udruge, mreže, koordinacije i druge oblike udruživanja sukladno s člankom 9.ovoga Statuta. 
Odluku o udruživanju donosi Skupština sukladno zakonu.

	
IV.

UPRAVLJANJE LAG-om


Članak 21.

LAG-om upravljaju članovi LAG-a neposredno ili posredno putem svojih predstavnika u tijelima LAG-a.

Članovi upravljaju neposredno osobnim izjašnjavanjem na sjednicama Skupštine.	
[bookmark: page6][bookmark: page7]          V.

                                            	         TIJELA LAG-a


                Članak 22.

Tijela LAG-a su:

· Skupština, 
· Upravni odbor, 
· Predsjednik, 
· Nadzorni odbor, 
· Voditelj,
· Tajnik.


1. Skupština 


Članak 23.

Skupština je predstavničko i najviše tijelo upravljanja LAG-a.

Skupštinu čine svi članovi LAG-a odnosno zastupnici pravnih osoba članica LAG-a određeni na način utvrđen zakonom odnosno aktima tih organizacija.

Svaka pravna osoba članica LAG-a ima jednog zastupnika u Skupštini LAG-a, koji može imati svojeg zamjenika. Zastupnici pravnih osoba članica LAG-a mogu biti razriješeni dužnosti, ako ih opozove organizacija koja ih je izabrala.
Mandat izabranih predstavnika pravnih osoba traje do isteka mandata na koji su izabrani od strane pravne osobe.


Članak 24.

Skupština može biti redovna, izborna i izvanredna. Redovna sjednica skupštine održava  se najmanje jednom godišnje, izvanredne prema potrebi, a izborne svake četiri godine.
Sjednice skupštine saziva Predsjednik LAG-a.

U odluci o sazivanju Skupštine Predsjednik utvrđuje dnevni red sjednice, te dan i mjesto održavanja sjednice.

Predsjednik je dužan sazvati sjednicu Skupštine kada to zatraži Nadzorni odbor i/ili najmanje 1/3 članova LAG-a.

U svom zahtjevu za sazivanje Skupštine predlagatelji su obavezni predložiti dnevni red sjednice.

[bookmark: page8]Ako predsjednik ne sazove sjednicu Skupštine u roku od 15 dana od dana dostave zahtjeva iz stavka 4. ovoga članka, sazvat će je predlagatelj (odluka treba sadržavati prijedlog dnevnog reda, te mjesto i dan održavanja sjednice).
U slučaju isteka mandata tijelima Udruge Skupštinu udruge saziva zadnja osoba ovlaštena za zastupanje upisana u Registar udruga.


Članak 25.

Skupštinom predsjeda Predsjednik LAG-a s dopredsjednicima. U odsutnosti Predsjednika i dopredsjednika, Skupština će na početku sjednice javnim glasovanjem odrediti osobu koja će predsjedati sjednicom.

Na početku sjednice biraju se: zapisničar, dva ovjerovitelja zapisnika i verifikacijska komisija.

O radu sjednice vodi se zapisnik, koji se trajno čuva u arhivi LAG-a.


Članak 26.

Za donošenje pravovaljanih odluka Skupštini mora prisustvovati natpolovična većina od ukupnog broja članova. Ako u vrijeme zakazano za početak zasjedanja ne bude prisutna većina članova, sjednica Skupštine se odgađa za pola sata. Nakon isteka pola sata, Skupština može donositi pravovaljane odluke, ako je prisutno najmanje 20% članova LAG-a.

Skupština odlučuje većinom glasova prisutnih članova. 

Iznimno, kada Skupština odlučuje o Statutu, donošenju financijskog plana te izboru i razrješenju tijela Udruge, odluke se donose dvotrećinskom većinom glasova prisutnih članova Skupštine.

Odluke Skupštine donose se u pravilu javnim glasovanjem, ako Skupština ne odluči da se o pojedinačnim pitanjima odluka donosi tajnim glasovanjem.

Odluke Skupštine obvezuju tijela i sve članove na njihovo provođenje.


Članak 27.

Skupština LAG-a obavlja sljedeće poslove:

· donosi Statut i druge opće akte te njihove izmjene i dopune, 
· bira,  razrješava;  predsjednika,  dva  dopredsjednika  i  članove  Upravnog  i 
Nadzornog odbora, 
· donosi Program rada LAG-a,  Financijski plan za slijedeću kalendarsku godinu 
· donosi Lokalnu razvojnu strategiju LAG-a «PODRAVINA» 
· odlučuje o žalbama protiv odluke Upravnog odbora o prijedlozima, zahtjevima i predstavkama članova LAG-a, 
· raspravlja i odlučuje o izvještajima o radu Upravnog odbora i drugih tijela, 
· prihvaća godišnje financijsko izvješće, te donosi završni račun LAG-a, 
· odlučuje o dodijeli priznanja fizičkim i pravnim osobama i članovima, 
· odlučuje o prestanku postojanja LAG-a, 
· donosi Poslovnik o svom radu, 
· imenuje počasne članove LAG-a 
· obavlja i druge poslove utvrđene ovim Statutom i drugim propisima 
· odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine udruge 
· donosi odluku o statusnim promjenama LAG-a (pripajanje, spajanje, podjela udruge).

2. Upravni odbor 

Članak 28.

Upravni odbor je kolektivno i koordinativno tijelo LAG-a koji organizira i obavlja tekuće poslove LAG-a između dvije sjednice Skupštine, te donosi odluke iz svoje nadležnosti. Upravni Odbor ima do 13 člana koje iz svog sastava bira Skupština na vrijeme od četiri godine, s tim da mogu biti ponovo izabrani na istu dužnost.

Predsjednik i dva dopredsjednika LAG-a članovi su Upravnog odbora po položaju, a predsjednik LAG-a je ujedno i predsjednik Upravnog odbora.

Kod izbora članova Upravnog odbora, Skupština brine o odgovarajućoj zastupljenosti članova LAG-a u njegovom sastavu poštujući pri tome načela zastupljenosti članova iz javnog, civilnog i privatnog sektora na način da javni sektor može imati najviše 50% članova.

Upravni odbor LAG-a treba biti reprezentativan osiguravajući dobnu raznolikost (barem jedan član mora biti mlađi od 29 godina) i ravnopravnost spolova - najmanji udio od 30% žena.


Članak 29.

Izabrani članovi Upravnog odbora zajednički odgovaraju za rad Upravnog odbora Skupštini LAG-a, a pojedinačno za svoj rad i rad Upravnog odbora u granicama ovlaštenja i dužnosti koje su im povjerene, Skupštini LAG-a i Upravnom odboru.

Upravni odbor i svaki njegov član mogu podnijeti ostavku ili biti opozvani prije isteka vremena na koje su birani.

Pojedini član Upravnog odbora i Odbor u cjelini mogu biti opozvani ako:

· ne ispunjavaju ovim Statutom utvrđene obveze, 
· postupaju  suprotno  odredbama  ovog  Statuta  i  politici  koju  je  utvrdila 
Skupština, 
· pojedinom članu Upravnog odbora prestaje ova dužnost ako on, odnosno kolektivni član kojeg u Skupštini predstavlja, prestane biti članom LAG-a.
[bookmark: page9]Članak 30.

Upravni odbor:

· predlaže Skupštini osnove politike sadržane u prijedlozima Statuta, Programa i drugih akata, 

· ako se Skupština ne može pravodobno sastati, privremeno utvrđuje financijski plan i godišnji obračun, koje podnosi na odobrenje Skupštini na prvom narednom zasjedanju, 

· osigurava provođenje akata i politike koje je utvrdila Skupština, 

· izvršava financijski plan i raspolaže planiranim sredstvima pri čemu brine o namjeni i pravilnosti korištenja tih sredstava, te donosi provedbene odluke, 

· odlučuje o zaključivanju pravnih poslova u ime LAG-a, 

· usklađuje rad članova LAG-a i organizira djelovanje LAG-a u cjelini, 
· daje suglasnost na pristupanje novih redovitih članova LAG-u, 

· utvrđuje prestanak postojanja pravne osobe člana LAG-a u smislu članka 16. stavak 1. alineja 2. te donosi odluku o isključenju članova LAG-a pod uvjetima iz članka 18. stavak 1. ovoga Statuta, 

· donosi odluku o visini članarine, 
· donosi Kontroling poslovanja,

· organizira i usklađuje suradnju s drugim organizacijama, 
· odlučuje o osnivanju radnih tijela te imenuje i razrješuje njihove članove, 

· donosi akte kojima se bliže uređuje dodjela javnih priznanja LAG-a ustanovljenih odlukom Skupštine, 

· daje prijedlog Skupštini o udruživanju LAG-a u druge organizacije te imenuje i razrješuje predstavnike LAG-a u tijela drugih organizacija, 

· imenuje i razrješuje tajnika i voditelja LAG-a, kao i druge osobe zaposlene u LAG-u, 
· imenuje i razrješava osobe za zastupanje Udruge,
· imenuje likvidatora, 

· utvrđuje organizaciju obavljanja stručnih poslova LAG-a i u svezi s tim donosi potrebne akte, 

· obavlja i druge zadaće koje mu povjeri Skupština odnosno koje zahtijeva redovno funkcioniranje LAG-a ako one nisu ovim Statutom ili drugim aktima stavljeni u nadležnost drugih tijela.

Upravni odbor radi i odlučuje na sjednicama.
Upravni odbor zasjeda prema potrebi, a najmanje jednom u tri mjeseca.

Upravni odbor saziva predsjednik LAG-a odnosno osoba koja ga zamjenjuje, po svojoj odluci, ili kada to zatraži:

· trećina članova Upravnog odbora ili 
· Nadzorni odbor. 

Upravni odbor odlučuje većinom glasova svojih članova. O poslovnom redu na sjednici kao i drugim pitanjima iz svoje nadležnosti Odbor odlučuje većinom glasova prisutnih članova.


3. Predsjednik


Članak 32.

Izvršne funkcije i druge poslove određene ovim Statutom obavlja predsjednik LAG-a. Predsjednika LAG-a bira Skupština LAG-a na mandat od četiri godine s mogućnošću ponovnog izbora na istu dužnost.
Predsjednik LAG-a:

· zastupa LAG, 
· saziva sjednice Skupštine LAG-a i predsjeda radom Skupštine, 
· predsjeda sjednicama i rukovodi radom Upravnog odbora, 

· zajedno s članovima Upravnog odbora utvrđuje Program rada i Statuta koji se podnose Skupštini na razmatranje i usvajanje, 

· brine o izvršenju usvojenog programa rada i provedbi odluka Skupštine i 
Upravnog odbora, 

· potpisuje dokumente materijalnog i financijskog poslovanja LAG-a, 
· upravlja imovinom LAG-a, 

· brine se o upoznavanju javnosti s radom LAG-a (Skupštine i Upravnog odbora), 

· obavlja i druge poslove određene Statutom LAG-a, 

· u slučaju spriječenosti predsjednika izvršne funkcije i druge poslove određene ovim Statutom mogu obavljati dopredsjednici. 




Članak 33.

Za svoj rad predsjednik i dopredsjednici odgovorni su Skupštini LAG-a.

Predsjednik podnosi Skupštini LAG-a godišnje izvješće o svom radu i radu Upravnog odbora.

Mandat dva dopredsjednika traje četiri godine s mogućnošću ponovnog izbora na istu funkciju.



4. Nadzorni odbor 


Članak 34.

Nadzorni odbor je tijelo kontrole rada LAG-a.

Nadzorni odbor ima predsjednika i četiri člana, koje bira Skupština iz redova članova Skupštine na vrijeme od četiri godine.

Nadzorni odbor donosi odluke većinom glasova.

Izabrani član u Upravnom odboru ne može biti član Nadzornog odbora. Osobe koje po bilo kojoj osnovi zastupaju LAG ne mogu biti članovi Nadzornog odbora.


Članak 35.

Nadzorni odbor ima zadatke i obavlja poslove:

· ocjenjuje izvršenje odredaba Statuta i drugih općih akata LAG-a, 

· nadzire zakonitost financijskog i materijalnog poslovanja i raspolaganja sredstvima LAG-a, 

· obavlja i druge poslove koje mu povjeri Skupština LAG-a te 
· podnosi Skupštini izvještaj o svom radu. 

Nadzorni odbor ima pravo i obvezu o uočenim pojavama i svom mišljenju izvijestiti Skupštinu i Upravni odbor.

Tijelo kome je izvješće upućeno obvezno ga je razmotriti, utvrditi svoje stajalište i poduzeti mjere na koje je ovlašteno, radi uklanjanja uočenih nedostataka, odnosno predložiti poduzimanje takovih mjera.

O svom djelovanju i rezultatima nadzora Nadzorni odbor izvještava Skupštinu prema potrebi, a najmanje jednom godišnje.


5. Tajnik i voditelj


Članak 36.

Voditelj i tajnik LAG-a organiziraju i odgovaraju za:
· stručno i tehničko pripremanje sjednica tijela LAG-a,
· obavljanje stručnih i tehničkih poslova za potrebe tijela LAG-a.
U ostvarivanju svojih zadaća voditelj i tajnik:
· priprema prijedloge financijskih i drugih dokumenata,
· skrbe za izvršavanje odluka i zaključaka Predsjednika, Skupštine i Upravnog odbora,
· skrbe da djelatnost LAG-a bude u skladu s LEADER načelima, propisima, Statutom i drugim aktima LAG-a,
· brinu o ispunjavanju obaveza LAG-a propisanih zakonom i pravilnicima,
· obavljaju stručno-administrativne poslove LAG-a,
· obavlja i druge poslove što mu ih povjere Skupština, Upravni odbor i druga tijela LAG-a.
O svom radu i obavljanju stručnih i tehničkih poslova za potrebe LAG-a voditelj i tajnik izvještavaju Upravni odbor na njegov zahtjev, a najmanje jednom godišnje.


Članak 37.

Tajnika i voditelja LAG-a bira Upravni odbor.

Svoju dužnost tajnik i voditelj mogu obavljati profesionalno.

Odluku o profesionalizaciji obavljanja poslova tajnika i voditelja donosi Upravni odbor.

Za tajnika i voditelja može biti birana osoba koja je svojim radnim, stručnim i javnim angažmanom dokazala svoju opredijeljenost za Statutom određene ciljeve LAG-a, kao i potrebno stručno znanje i sposobnost uspješnog organiziranja i djelotvornog upravljanja organizacijom i koja po tome uživa ugled i povjerenje sredine u kojoj djeluje.


Članak 38.

Za svoje djelovanje tajnik i voditelj odgovorni su Upravnom odboru LAG-a.

Tajnik i voditelj mogu podnijeti ostavku ili biti razriješeni i prije isteka vremena na koje su birani. Tajnik i voditelj mogu biti razriješeni iz razloga utvrđenih za isključenje člana iz članka 18. stavak 1. ovog Statuta, iz razloga utvrđenih za opoziv člana Upravnog odbora iz članka 29. stavka 3. ovog Statuta ili iz drugih zakonom predviđenih razloga.


Stručni suradnik
Članak 39.

LAG može imati stručne suradnike. O izboru stručnih suradnika Upravni odbor donosi odluku većinom glasova prisutnih članova. 

Članak 40.

Upravni odbor može, sukladno poticajnim mjerama zapošljavanja Republike Hrvatske i Europske unije, zaposliti kadrove sukladno odredbama tih mjera i potrebama LAG-a. Odluku o korištenju mjera i zapošljavanju kadrova donosi Upravni odbor većinom glasova prisutnih članova. 

				Izbor i opoziv likvidatora
Članak 41.

Likvidatora bira i opoziva Upravni odbor. 

Likvidator je ovlašten zastupati Udrugu tijekom likvidacijskog postupka.

Likvidator može biti fizička ili pravna osoba koja udovoljava zakonskim uvjetima za zastupanje Udruge tijekom likvidacijskog postupka.

Likvidator se bira na neodređeno vrijeme.

Likvidator ima pravo na naknadu troškova za svoj rad iz sredstava Udruge u visini koju određuje Upravni odbor na prvoj sjednici nakon njegova imenovanja. 

Likvidator može biti opozvan iz razloga zbog kojih se može razriješiti i pojedini član Upravnog odbora iz članka 29. stavka 3. ovog Statuta.




VI.

IMOVINA I NAČIN STJECANJA IMOVINE


Članak 42.

Imovinu LAG-a čine:

· novčana sredstva, 
· pokretne stvari, 
· nekretnine, 
· druga imovinska prava. 




Članak 43.

LAG stječe imovinu:

· od članarine, 
· od dobrovoljnih priloga i darova, 
· od dotacija iz proračuna, 
· od provedbe programa i projekata financiranih iz sredstava EU fondova, 
· iz međunarodnih i drugih organizacija te 
· od gospodarske djelatnosti sukladno Statutu
· iz drugih izvora u skladu sa zakonom. 


Članak 44.

Sredstvima LAG-a raspolaže Upravni odbor u skladu s odlukama, zaključcima i planovima Skupštine LAG-a.

Predsjednik može donositi odluke o raspolaganju sredstvima u svakom pojedinom slučaju držeći se pri tome odluka i zaključaka Skupštine i Upravnog odbora.

Financijsko i materijalno poslovanje LAG-a obavlja se putem žiro-računa u skladu sa zakonskim propisima te se primjenjuju propisi koji se odnose na financijsko i materijalno poslovanje neprofitnih organizacija, a na temelju financijskog plana koji Upravni odbor LAG-a donosi za svaku kalendarsku godinu, te ga Skupština prihvaća.

Po završetku godine za koju je donesen financijski plan sastavlja se završni račun.



	Odgovornost za obveze
	Članak 45.
	
 Za svoje obveze udruga odgovara svojom cjelokupnom imovinom.
Članovi udruge i članovi njezinih tijela ne odgovaraju za obveze udruge.
Nad udrugom se može provesti stečaj, sukladno zakonu.

Odgovornost za štetu
Članak 46.

Udruga i osobe ovlaštene za zastupanje udruge za štetu učinjenu u udruzi ili udruge prema trećim osobama odgovaraju sukladno općim propisima o odgovornosti za štetu.


VII.

PRESTANAK POSTOJANJA LAG-a


Članak 47.

LAG prestaje postojati u slučajevima predviđenim zakonom.

U slučaju prestanka postojanja temeljem odluke Skupštine, ista donosi odluku o prestanku postojanja LAG-a dvotrećinskom većinom glasova od ukupnog broja članova Skupštine LAG-a. 
U slučaju prestanka postojanja udruge imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke skupštine. 
LAG nema pravo svoju imovinu dijeliti svojim osnivačima, članovima LAG-a, osobama ovlaštenima za zastupanje, zaposlenima ili s njima povezanim osobama. Ako se u slučaju prestanka postojanja LAG-a iz bilo kojih razloga ne može provesti postupak s imovinom LAG-a koji je LAG odredio svojim statutom, preostalu imovinu stječe jedinica lokalne samouprave na čijem je području sjedište LAG. 

Način rješavanja sporova i sukoba interesa unutar udruga
Članak 48.

Sve međusobne sporove iz članstva u udruzi i/ili aktivnostima u sklopu djelovanja Udruge, članovi se obvezuju riješiti mirnim putem uz arbitražu Upravnog odbora.




VIII.

PRIJELAZNE I ZAVRŠNE ODREDBE


Članak 49.

Statut LAG-a donosi Skupština dvotrećinskom većinom glasova nazočnih na Skupštini nakon provedene rasprave.

Statut LAG-a je temeljni akt LAG-a i svi drugi opći akti moraju biti u skladu s odredbama Statuta.

Prijedlog za izmjenu Statuta mogu dati članovi Upravnog odbora ili dvotrećinska većina redovitih članova LAG-a. Nacrt Statuta dostavlja se svim članovima LAG-a koji svoje pisane primjedbe dostavljaju Upravnom odboru.

Upravni odbor razmatra primjedbe, utvrđuje prijedlog i predlaže ga Skupštini LAG-a.
LAG može raspolagati svojom imovinom samo za ostvarivanje ciljeva i obavljanje djelatnosti određenih Statutom, u skladu sa zakonom.


Članak 50.

Tumačenje odredaba ovog Statuta daje Skupština i Upravni odbor LAG-a.

Tumačenje drugih akata LAG-a daje predsjednik i Upravni odbor LAG-a. Ovaj Statut kao sve normativne akte LAG-a potpisuje predsjednik LAG-a.
   U slučaju likvidacije LAG-a Upravni odbor ovlašćuje  osobu za provedbu postupka likvidacije, koja ne mora biti član LAG-a.

Članak 51.

Ovaj Statut stupa na snagu danom donošenja.
Stupanjem na snagu ovog Statuta prestaje važiti Statut LOKALNE AKCIJSKE GRUPE „PODRAVINA“ URBROJ: 1-2/9-13/1-7  od 25. rujna 2013. godine.

